**ХУУЛЬ, УЛСЫН ИХ ХУРАЛ, БАЙНГЫН ХОРООНЫ ТОГТООЛООР ЗАСГИЙН ГАЗАРТ ҮҮРЭГ ЧИГЛЭЛ ӨГӨГДСӨН ШИЙДВЭРИЙН ХЭРЭГЖИЛТИЙН**

**ТАНИЛЦУУЛГА**

**/**Төрийн байгуулалтын байнгын хороо**/**

2015.06.02 Улаанбаатар хот

**Нэг. Үндэслэл**

Монгол Улсын Их Хурлын чуулганы хуралдааны дэгийн тухай хуулийн 51.1-д “Засгийн газрын гишүүд хагас жил тутам хууль тогтоомж, Улсын Их Хурлаас баталсан бодлогын баримт бичгийн болон Засгийн газрын үйл ажиллагааны хөтөлбөр, тухайн жилийн төсөв, үндсэн чиглэлийн хэрэгжилтийн талаарх тайланг холбогдох Байнгын хороонд ирүүлнэ” гэж заасны дагуу Засгийн газрын Хэрэг эрхлэх газраас 2014 оны жилийн эцсийн байдлаарх хууль тогтоомжийн хэрэгжилтийн мэдээг ирүүлсэн байна.

Танилцуулгыг Засгийн газрын Хэрэг эрхлэх газраас Улсын Их Хурлын Тамгын газарт 2015 оны 05 дугаар сарын 05-ны өдөр ХЭГ/890 тоот албан бичгээр ирүүлсэн мэдээнд үндэслэн гаргасан бөгөөд дэлгэрэнгүй мэдээг [*www.parliament.mn*](http://www.parliament.mn) *болон хөдөлгөөнт оффисын MyParl* *системийн мэдээллийн санд*  байрлуулсан болно.

**Хоёр. Монгол Улсын хуулиар Засгийн газар болон Засгийн газрын гишүүдэд журам батлах тусгайлан эрх олгосон заалтын хэрэгжилтийн талаар**

Улсын Их Хурлаас баталсан зарим хуулиудад Засгийн газрын болон Засгийн газрын гишүүдэд хууль хэрэгжүүлэхтэй нийцүүлэн холбогдох дүрэм, журам, жагсаалтыг батлан гаргахаар тусгайлан эрх олгосон Монгол Улсын 52 хуулийн 212 заалтыг хяналтад авснаас 121 заалт хэрэгжиж, 89 заалт хэрэгжих шатандаа тайлагнах хугацаа болоогүй 2 заалтын мэдээг ирүүлжээ.

Төрийн байгуулалтын байнгын хорооны эрхлэх асуудлын хүрээнд 1 хуулийн 5 заалтын хэрэгжилтийн мэдээг нэмж ирүүлсэн байна. Тухайлбал “Бүсчилсэн хөгжлийн удирдлага зохицуулалтын тухай” хуулийн 13.1.1-13.1.4-д заасан Засгийн газрын бүрэн эрхтэй холбоотой заалтууд, мөн хуулийн 6.1-6.6-д заасан Үндэсний хорооны бүрэлдэхүүн, 7.4-д заасан “Зөвлөлийн даргын бүрэн эрхтэй холбоотой заалтууд хэрэгжих шатанд байна.

**Гурав. Улсын Их Хурлын тогтоолын хэрэгжилтийн талаар**

Улсын Их Хурлын тогтоолоор Засгийн газарт үүрэг болгосон заалтуудын хэрэгжилтийн мэдээнд Улсын Их Хурлын 54 тогтоолын 191 заалтыг хамруулсан бөгөөд 72 заалт хэрэгжиж, 112 заалт хэрэгжих шатандаа, 2 заалтын хэрэгжилт удааширсан, 5 заалтын биелэлтийн дүгнэх хугацаа болоогүй байна.

Хяналт үнэлгээний хэлтсийн мэдээллийн санд Засгийн газарт үүрэг болгосон нийт 64 тогтоолын 204 заалт хяналтад байгаагаас Төрийн байгуулалтын Байнгын хорооны эрхлэх асуудлын хүрээнд 5 тогтоолын 5 заалт байна. Эдгээрээс “Монгол Улсын эдийн засаг нийгмийг 2010 онд хөгжүүлэх үндсэн чиглэлийн биелэлттэй холбогдуулан авах зарим арга хэмжээний тухай” 2011 оны 34 дүгээр тогтоолын 2 дахь заалт болох “Улс орны хөгжлийн бодлогын урт, дунд, богино хугацааны баримт бичгийг төлөвлөх, боловсруулах, батлах, хэрэгжилтэд хяналт-шинжилгээ, үнэлгээ хийх чиглэлээрх эрх зүйн орчныг боловсронгуй болгох хүрээнд Хөгжлийн бодлого, төлөвлөлтийн тухай хуулийн төсөл боловсруулж, холбогдох бусад хууль тогтоомжид өөрчлөлт оруулах саналын хамт 2011 оны 7 дугаар сарын 01-ний дотор Улсын Их Хуралд өргөн мэдүүлэх”; гэсэн заалтын хэрэгжилт удаашралтай, “Монгол Улсын эдийн засаг, нийгмийг 2015 онд хөгжүүлэх үндсэн чиглэл батлах тухай 2014 оны 53 дугаар тогтоолын хугацаа болоогүй гэсэн мэдээг 2014 оны эхний хагас жилээр ирүүлсэн боловч 2014 оны жилийн эцсийн байдлаар хэрэгжилтийг орхигдуулсан байна.

Засгийн газрын Хэрэг эрхлэх газраас 2014 оны жилийн эцсийн байдлаар 3 тогтоолын хэрэгжилтийн мэдээг ирүүлсэн. Монгол Улсын Засгийн газрын 2012-2016 оны үйл ажиллагааны хөтөлбөр батлах тухай 2012 оны 37 дугаар тогтоол, Монгол Улсын эдийн засаг, нийгмийг 2012 онд хөгжүүлэх үндсэн чиглэлийн биелэлттэй холбогдуулан авах зарим арга хэмжээний тухай 2013 оны 35 дугаар тогтоол, Монгол Улсын эдийн засаг, нийгмийг 2014 онд хөгжүүлэх үндсэн чиглэл батлах тухай 2013 оны 39 зэрэг 3 тогтоолын 4 заалт буюу 80 хувь нь хэрэгжсэн, 1 заалт буюу 20 хувь нь хэрэгжих шатанд гэсэн мэдээг Засгийн газраас ирүүлсэн байна.

Тухайлбал; Монгол Улсын Засгийн газрын 2012-2016 оны үйл ажиллагааны хөтөлбөр батлах тухай 2012 оны 37 дугаар тогтоолын 2 дахь заалтад Монгол Улсын Засгийн газрын 2012-2016 оны үйл ажиллагааны хөтөлбөрт дэвшүүлсэн зорилтыг жил бүрийн төсвийн хүрээний мэдэгдэл, эдийн засаг, нийгмийг хөгжүүлэх үндсэн чиглэл, улсын төсөвт тусган хэрэгжүүлэх гэсэн заалтыг “хэрэгжилт тогтмолжсон” гэсэн тайлбараар хэрэгжилтийн явцыг ирүүлсэн нь Засгийн газрын 322 дугаар тогтоолын шаардлагыг хангаагүй байна.

*Улсын Их Хурлын тогтоолын хэрэгжилтийн мэдээ*

|  |  |  |  |  |  |
| --- | --- | --- | --- | --- | --- |
| **№** | **Байнгын хороо** | **Хэрэгжсэн** | | **Хэрэгжих шат** | |
| 1 | Төрийн байгуулалтын байнгын хороо | Тогтоол | Заалт | Тогтоол | Заалт |
| 3 | 4 | 1 | 1 |

Төрийн байгуулалтын байнгын хорооны эрхлэх асуудлын хүрээн дэх бүрэн хэрэгжсэн Улсын Их Хурлын 3 тогтоолын 4 заалтыг хяналтын бүртгэлээс хасах саналыг тус Байнгын хороонд хүргүүлж байна. /Хавсралт 1/

**Дөрөв. Байнгын хорооны тогтоолын хэрэгжилтийн талаар**

Засгийн газрын Хэрэг эрхлэх газраас Улсын Их Хурлын байнгын хорооны 42 тогтоолын 163 заалтын мэдээг ирүүлсэн бөгөөд 22 заалт хэрэгжиж, 139 заалт хэрэгжих шатандаа, 2 заалтын хэрэгжилт удааширсан үзүүлэлттэй байна. Үүнээс Хяналт үнэлгээний хэлтсийн мэдээллийн санд Байнгын хороодоос Засгийн газар болон УИХ-д ажлаа шууд хариуцан тайлагнадаг байгууллагын удирдлагад үүрэг чиглэл өгсөн нийт 55 тогтоолын 386 заалт хяналтад байгаагаас Төрийн байгуулалтын байнгын хорооны эрхлэх асуудлын хүрээнд 2 тогтоолын 8 заалт хамрагдаж байгаа бөгөөд 2014 оны жилийн эцсийн байдлаар байнгын хорооны тогтоолын хэрэгжилтийн мэдээг ирүүлээгүй болно.

Мөн Засгийн газраас 2014 оны эхний хагас жилийн хууль тогтоомжийн мэдээнд2013 оны “Зарим аймаг, дүүрэгт хуулийн хэрэгжилттэй танилцсан дүнгийн тухай” 07 дугаар тогтоолын хэрэгжилтийг “хэрэгжих шатанд”, 2013 оны “Чиглэл өгөх тухай” 08 дугаар тогтоолыг “судалгааны шатанд байгаа” гэсэн тайлбараар ирүүлсэн ч 2014 оны жилийн эцсийн байдлаар байнгын хорооны дээрх тогтоолуудын хэрэгжилтийг мэдээг орхигдуулсан байна. Байнгын хорооны хэрэгжилт ирүүлээгүй тогтоолуудыг хавсаргав. /Хавсралт 2/

**Тав. Төрийн байгуулалтын байнгын хорооны хуралдааны тэмдэглэлээр өгсөн үүргийн хэрэгжилт**

Төрийн байгуулалтын байнгын хорооноос 2014 онд хуралдааны тэмдэглэлээр 2 байгууллагад үүрэг өгөгдсөнөөс Улсын Их Хурлын Тамгын газрын 2014 оны үйл ажиллагааны тайланг 2015 оны 04 дүгээр сарын 08-ны өдөр Төрийн байгуулалтын байнгын хорооны хуралдаанаар хэлэлцсэн. Мөн мэдээлэл технологи, шуудан, харилцаа холбооны газарт хуралдааны тэмдэглэлээр “Мэдээллийн ил тод байдал, мэдээлэл авах эрхийн тухай хуулийг хэрэгжүүлэх, төрийн албыг шуурхай, ил тод болгох чиглэлээр хийсэн ажлын талаар” өгсөн үүргийн хэрэгжилтийн явцыг 2014 оны 09 дүгээр сарын 08-ны өдрийн 1/914 тоотоор ирүүлснийг хавсаргав. /Хавсралт 3/

**Зургаа.**  **Бүрэн биелсэн хууль тогтоомжийн зүйл, заалтыг хяналтаас хасах санал**

Төрийн байгуулалтын байнгын хорооны эрхлэх асуудлын хүрээнд дэх бүрэн биелсэн Улсын Их Хурлын 3 тогтоолын 4 заалтыг хяналтаас хасах мэдээг хүргүүлж байна.

*Бүрэн биелсэн хууль тогтоомжийн зүйл, заалтыг хяналтаас хасах саналыг хүснэгтээр үзүүлбэл:*

|  |  |  |
| --- | --- | --- |
| **№** | **Улсын Их Хурлын тогтоол** | **Заалтын**  **тоо** |
| 1 | Улсын Их Хурлын “Монгол Улсын Засгийн газрын 2012-2016 оны үйл ажиллагааны хөтөлбөр батлах тухай” /2012-09-18 №37/ | 1 |
| 2 | Монгол Улсын эдийн засаг, нийгмийг 2012 онд хөгжүүлэх үндсэн чиглэлийн биелэлттэй холбогдуулан авах зарим арга хэмжээний тухай /2013-03-10 №35/ | 1 |
| 3 | Монгол Улсын эдийн засаг, нийгмийг 2014 онд хөгжүүлэх үндсэн чиглэл батлах тухай /2013-05-24 №39/ | 2 |
| *Нийт 3 тогтоолын 4 заалт* | | |

Төрийн байгуулалтын байнгын хорооноос өгсөн үүрэг даалгаврын биелэлтийн холбогдох заалтууд бүрэн хэрэгжсэн тул хяналтаас хасахаар тус Байнгын хороонд хүргүүлж байна.

**Зургаа. Цаашид авах арга хэмжээний талаар**

Засгийн газрын хяналт-шинжилгээ, үнэлгээний мэдээллийн нэгдсэн системийг 2014 онд төрийн захиргааны төв болон нутгийн захиргааны байгууллагад шинээр нэвтрүүлж, Улсын Их Хурлын Тамгын газартай хамтран мэдээллийн санг шинэчлэн бүрдүүлсний дагуу хууль тогтоомж, бодлогын баримт бичгийг хяналтад бүрэн авч тайлагнасан байна.

Засгийн газрын 322 тоот тогтоолын 5.28.1-д ”холбогдох эрх зүйн актын хэрэгжилт, тэдгээрийн үр дүнд хяналт-шинжилгээ хийж, үнэлгээ өгөх, холбогдох байгууллагад тайлагнах” гэж заасны дагуу Улсын Их Хуралд хууль тогтоомжийн хэрэгжилтийн мэдээг үр дүнд суурилсан хяналт-шинжилгээ, үнэлгээг хийж ирүүлээгүй байна.

Засгийн газрын 322 дугаар тогтоолд “хэрэгжилт тогтмолжсон” “судалгааны шатанд байгаа” зэрэг үнэлгээ байхгүй тул шаардлагыг хангаж ажиллах нь зүйтэй байна.

Мөн Хууль тогтоомжийн хэрэгжилтийн мэдээ ирүүлэхдээ Улсын Их Хурлын Байнгын хорооны 2 тогтоолын нэр болон он, сар, өдөр, дугаарыг сольж хайхрамжгүй хандсан зэрэг дутагдал байгааг анхаарах;

***Жич:*** *Төрийн байгуулалтын байнгын хорооны эрлэх асуудлын хүрээн дэх бүрэн биелсэн хууль тогтоомжийн зүйл, заалтыг хяналтаас хасах тухай саналыг тус тус хавсаргав. Засгийн газрын Хэрэг эрхлэх газраас ирүүлсэн хууль тогтоомжийн хэрэгжилтийн дэлгэрэнгүй мэдээг* [*www.parliament.mn*](http://www.parliament.mn) *болон хөдөлгөөнт оффисын MyParl системийн мэдээллийн санд оруулсан болно.*

**ХЯНАЛТ ҮНЭЛГЭЭНИЙ ХЭЛТЭС**